作者:王邁
標題:沁園春
內容:臞老今朝，載酒渡江，送孟吉州。遇舟之人士，來前問政，此公官去，莫也宜留。老子曰嘻，我遊宦海，幾度遭他風打頭。君休問，但正因遇坎，行則乘流。江皋一葉驚秋。雁過也、嚴明白鷺洲。笑如今休顧，從前墮甑，無心相逐，等是虛舟。啄黍雞肥，新篘酒熟，且作山中萬戶侯。林泉好，卻輸公一著，先我歸休。